O‘zbekiston Respublikasida limonchilik sohasini yanada rivojlantirish chora-tadbirlari to‘g‘risida

Respublikada limon ko‘chatlarini yetishtirish va limon yetishtiruvchi issiqxona xo‘jaliklarini tashkil etishni jadal rivojlantirish, sohaning eksport salohiyatini yanada yuksaltirish hamda aholi bandligi va daromadlari darajasini oshirish, ayniqsa, qishloq joylarda yangi ish o‘rinlari yaratish mexanizmini ta’minlaydigan yagona tashkiliy tizimni barpo etish hamda innovatsion texnologiyalar asosida limon yetishtirishni kompleks rivojlantirish maqsadida:
 1. O‘zbekiston Respublikasi Qishloq xo‘jaligi vazirligi, O‘rmon xo‘jaligi davlat qo‘mitasi, “O‘zbekoziqovqatxolding” xolding kompaniyasi, “Agrobank” aksiyadorlik tijorat banki hamda limon yetishtiruvchi tashkilotlarning respublika hududida limon ko‘chatlarini yetishtirishni yanada rivojlantirish va eksport hajmini oshirish maqsadida “Limon yetishtiruvchilar va eksport qiluvchilar” uyushmasini (keyingi o‘rinlarda Uyushma deb ataladi) tashkil etish to‘g‘risidagi taklifiga rozilik berilsin.
 2. Ma’lumot uchun qabul qilinsinki:
 “Pyure frut treyd” MChJ, “Xolis sarkor zamin” MChJ, “QUBBO meva-sabzavot” MChJ, “Sag‘bon tikuvchi elit” MChJ, “Sora invest” MChJ mas’uliyati cheklangan jamiyatlari shaklidagi limon yetishtiruvchi tashkilotlar, “Uzoqboy nihollari”, “Qurbonov Izzatilla”, “Abduraxmon Abdug‘affor davr” fermer xo‘jaliklari hamda tomorqa yer egalari, limon eksporti bilan shug‘ullanadigan xo‘jalik yurituvchi subyektlar Uyushma muassislari hisoblanadi;
 tashkilotlar, fermer xo‘jaliklari va boshqa xo‘jalik yurituvchi subyektlar shartnoma asosida Uyushmaga mustaqil a’zo bo‘lishlari mumkin va uning tarkibidan chiqish huquqiga egadirlar.
 3. Quyidagilar Uyushmaning asosiy vazifalari etib belgilansin:
 respublikada limon ko‘chatlarini yetishtirish va limon yetishtiruvchi issiqxona xo‘jaliklarini tashkil etishni kompleks rivojlantirish bo‘yicha dasturlarni amalga oshirishda ishtirok etish, sohada yagona ilmiy-texnikaviy, texnologik, investitsion va eksport siyosati amalga oshirilishiga ko‘maklashish;
 tabiiy maydonlardan oqilona foydalangan va intensiv yetishtirish texnologiyalarini qo‘llagan holda limon o‘simligining o‘sishi uchun qulay bo‘lgan hududlarda maxsus issiqxona xo‘jaliklarini tashkil qilish yo‘li bilan limon yetishtirish hamda eksportga mahsulot chiqarish hajmlarini bosqichma-bosqich oshirib borish;
 limon yetishtirish jarayonlariga xorijiy sarmoyalarni, chet ellik mutaxassislar hamda konsultantlarni faol jalb qilish, ushbu sohaga ilg‘or texnologiyalarni joriy qilish;
 limon ko‘chatlarini limon yetishtirish bilan shug‘ullanuvchi jismoniy va yuridik shaxslarga tizimli yetkazib berish, limon o‘simligi zararkunandalari va kasalliklariga qarshi biologik hamda kimyoviy vositalar asosida kurashish ishlariga ko‘maklashish;
 innovatsion texnologiyalarni limon yetishtirish jarayoniga joriy qilish uchun ilmiy-tadqiqot ishlari olib borish, limonning mahalliy serhosil navlarini yaratish, rayonlashtirish hamda yangi navlarni davlat reyestriga kiritish ishlariga ko‘maklashish;
 limon yetishtirish va uni qayta ishlash hamda eksportga yetkazib berish sohasini rivojlantirishga yo‘naltirilgan normativ-huquqiy hujjatlarni ishlab chiqishda ishtirok etish;
 limon yetishtiruvchilarga limonni yetishtirishning zamonaviy usullari va uni parvarish qilish yuzasidan tavsiyalar ishlab chiqish hamda metodik yordam ko‘rsatish;
 limonni parvarish qilishga jalb etiladigan mutaxassislarni agrotexnik tadbirlarni to‘g‘ri o‘tkazish bo‘yicha o‘qitish uchun maxsus tayyorlov kurslarini tashkil etish;
 soha uchun mutaxassislarni tayyorlash va qayta tayyorlash, oliy, o‘rta maxsus, kasb-hunar ta’lim muassasalarida, shuningdek, xorijda ularning malakasini oshirish ishlarini samarali tashkil etish hamda muvofiqlashtirishda ishtirok etish.
 4. Quyidagilar:
 “Limon yetishtiruvchilar va eksport qiluvchilar” uyushmasining tashkiliy tuzilmasi 1-ilovaga;
 “Limon yetishtiruvchilar va eksport qiluvchilar” uyushmasining boshqaruv xodimlarining umumiy cheklangan soni 16 nafardan iborat bo‘lgan ijro etuvchi apparati tuzilmasi 2-ilovaga muvofiq ma’qullansin.
 Uyushma raisiga, zarurat bo‘lganda, ijro etuvchi apparatining tuzilmasiga o‘zgartirish kiritish huquqi berilsin.
 Uyushmaning ijro etuvchi apparatining joriy ta’minoti hamda faoliyatini moliyalashtirish ularning tarkibiga kiruvchi limon yetishtiruvchi tashkilotlarning ajratmalari, limon yetishtirish, uning ko‘chatlarini tayyorlash va eksporti bilan shug‘ullanadigan xo‘jalik yurituvchi subyektlarning a’zolik badallari, xalqaro moliya institutlarining grantlari hamda mahalliy va xorijiy investitsiya mablag‘lari, shuningdek, qonun hujjatlarida taqiqlanmagan boshqa mablag‘lar hisobiga amalga oshiriladi.
 5. Belgilab qo‘yilsinki, Uyushma raisi va o‘rinbosari Uyushma a’zolarining umumiy yig‘ilishi qarori bilan saylanadi va O‘zbekiston Respublikasi Vazirlar Mahkamasi tomonidan lavozimga tasdiqlanadi.
 6. Quyidagilar:
 Qoraqalpog‘iston Respublikasi va viloyatlarda 2018 — 2021-yillarda limonzorlar barpo etish va 2021 — 2025-yillarda limon hosili yetishtirishning umumiy prognoz ko‘rsatkichlari 3-ilovaga muvofiq;
 Fermer, dehqon va tomorqa xo‘jaliklari tomonidan 2018 — 2021-yillarda limonzorlar barpo etish va 2022 — 2025-yillarda limon hosili yetishtirishning prognoz ko‘rsatkichlari 3.1-ilovaga muvofiq;
 O‘zbekiston Respublikasi O‘rmon xo‘jaligi davlat qo‘mitasi tizimida 2018 — 2021-yillarda limonzorlar barpo etish va 2021 — 2025-yillarda limon hosili yetishtirishning prognoz ko‘rsatkichlari 3.2-ilovaga muvofiq;
 O‘zbekiston Respublikasi O‘rmon xo‘jaligi davlat qo‘mitasi tizimida va akademik M. Mirzayev nomidagi bog‘dorchilik, uzumchilik va vinochilik ilmiy-tadqiqot institutida 2018 — 2021-yillarda limon ko‘chatlari yetishtirishning prognoz ko‘rsatkichlari 4-ilovaga muvofiq;
 Qoraqalpog‘iston Respublikasi va viloyatlarda 2018 — 2021-yillarda limon mahsulotini yetishtirish va eksportga chiqarishning prognoz ko‘rsatkichlari 5-ilovaga muvofiq tasdiqlansin.
 7. Qoraqalpog‘iston Respublikasi Vazirlar Kengashi va viloyatlar hokimliklari, “Limon yetishtiruvchilar va eksport qiluvchilar” uyushmasi, O‘zbekiston Respublikasi O‘rmon xo‘jaligi davlat qo‘mitasi, akademik M. Mirzayev nomidagi bog‘dorchilik, uzumchilik va vinochilik ilmiy-tadqiqot instituti bilan birgalikda ikki hafta muddatda ushbu qarorning 6-bandidan kelib chiqqan holda limon ko‘chatlari va mahsulotini yetishtirish prognoz ko‘rsatkichlarini tumanlar va limon yetishtiruvchi tashkilotlar kesimida shakllantirsin.
 8. O‘zbekiston Respublikasi Qishloq xo‘jaligi vazirligi, O‘rmon xo‘jaligi davlat qo‘mitasiga:
 limon yetishtirishga ixtisoslashtirilgan zamonaviy issiqxonalarni tashkil etish uchun zarur texnika va mini texnologiyalarni sotib olish;
 akademik M. Mirzayev nomidagi bog‘dorchilik, uzumchilik va vinochilik ilmiy-tadqiqot institutida hamda O‘rmon xo‘jaligi davlat qo‘mitasining O‘rmon xo‘jaligi ilmiy-tadqiqot institutida zamonaviy intensiv usullarda limon ko‘chatlarini yetishtirishni moliyalashtirish uchun xalqaro moliya institutlari grantlari va kreditlarini jalb etish vazifasi yuklatilsin.
 9. O‘zbekiston Respublikasi Qishloq xo‘jaligi vazirligi, “O‘zagroeksport” aksiyadorlik jamiyati, O‘zbekiston standartlashtirish, metrologiya va sertifikatlashtirish agentligi, “Limon yetishtiruvchilar va eksport qiluvchilar” uyushmasi, Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda:
 limon mahsulotlari eksportining yangi istiqbolli yo‘nalishlarini aniqlash hamda naviga bog‘liq holda tashqi bozorning talabini aniqlash;
 yetishtirilgan limon mahsulotlarini eksportga chiqarish bo‘yicha zamonaviy logistika tizimini keng joriy etish, mahsulotni xalqaro talablar va standartlarga mos keladigan holda saralash, kalibrlash va qadoqlash yo‘li bilan eksportga chiqarishdan oldin tayyorlash ishlarini tashkil etsinlar.
 10. O‘zbekiston qishloq xo‘jaligi ilmiy-ishlab chiqarish markazi, Toshkent davlat agrar universiteti, O‘rmon xo‘jaligi davlat qo‘mitasining O‘rmon xo‘jaligi ilmiy-tadqiqot instituti:
 ikki hafta muddatda hududlarning tuproq-iqlim sharoitidan kelib chiqib limon yetishtirish va limon yetishtirishga ixtisoslashtirilgan issiqxonalarni tashkil etish bo‘yicha tavsiyalar ishlab chiqilishini;
 2018-yil 1-aprelgacha qadar fermer, dehqon xo‘jaliklari rahbarlari va mutaxassislari hamda tomorqa yer egalari ishtirokida limon yetishtirishga ixtisoslashtirilgan issiqxonalarni tashkil etish yuzasidan o‘quv seminarlari o‘tkazilishini ta’minlasinlar.
 11. Qashqadaryo viloyati hokimligi O‘rmon xo‘jaligi davlat qo‘mitasi bilan birgalikda Uyushma tekin foydalanish huquqi asosida Qarshi shahri, Eski anhor ko‘chasi, 4-uyda joylashgan O‘rmon xo‘jaligi boshqarmasining ma’muriy binosiga joylashtirilishini ta’minlasin.
 12. Uyushma faoliyatini tashkil etish bilan bog‘liq chora-tadbirlarni muvofiqlashtirish va ularni amalga oshirishga ko‘maklashish bo‘yicha 6-ilovaga muvofiq tarkibda ishchi guruh (keyingi o‘rinlarda Ishchi guruh deb ataladi) tuzilsin.
 Ishchi guruh (Z.T. Mirzayev):
 bir oy muddatda Uyushma a’zolarining umumiy yig‘ilishi o‘tkazishlishini, Uyushma ustavi tasdiqlanishini va o‘rnatilgan tartibda davlat ro‘yxatidan o‘tkazilishini;
 Uyushma ijro etuvchi apparati tasdiqlangan tuzilmaga va shtatlar jadvaliga muvofiq puxta tanlash asosida yuqori malakali mutaxassislar bilan to‘ldirilishini;
 hududlarda fermer, dehqon xo‘jaliklari va tomorqa yer egalari tomonidan limon yetishtirishga amaliy yordam berishni ta’minlasin.
 13. O‘zbekiston Respublikasi Qishloq xo‘jaligi vazirligi manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari Z.T. Mirzayev, Qishloq xo‘jaligi vaziri B.T. Yusupov, O‘rmon xo‘jaligi davlat qo‘mitasi raisi N.J. Bakirov hamda Qoraqalpog‘iston Respublikasi Vazirlar Kengashi raisi va viloyatlar hokimlari zimmasiga yuklansin.